Polisiebeampte leef ná kitsbankrowers hom in die kop skietŉ Polisiebeampte is in ŉ ernstig maar stabiele toestand in die hospitaal ná vier kitsbankrowers hom vroeg Donderdagoggend in Jouberton, naby Klerksorp in Noordwes, in die kop geskiet het. “Die vier mans het vanoggend omstreeks 02:00 drie kitsbanke by ŉ winkelsentrum in die dorp opgeblaas,” het brigadier Thulani Nguban, ŉ polisiewoordvoerder, gesê. ‘n Polisiebeampte wat naby die sentrum bly het die ontploffings gehoor en die polisie ontbied. ŉ Sekuriteitsbeampte het ook alarm gemaak voor hy deur die vier mans oorrompel is. “Die mans was met ŉ AK47-vuurwapen gewapen. Hulle het op die polisie losgetrek toe hulle op die toneel gekom het. Konstabel Tshepo Bandjies (29) is in die kop geskiet. Hy is na ŉ nabygeleë hospitaal geneem waar hy tans in ŉ ernstig maar stabiele toestand is.” Die vier mans het ontsnap en die polisie is steeds op soek na hulle.